Ականանետային դասակի հրամանատար էր Բաբաջանը, նաեւ հմուտ զինագործ։ Պատերազմի տարիներին ականանետներ է պատրաստել, նռնակներ, «Ալազան» հրթիռների մարտագլխիկներ։ Դրանք այն օրերն էին, երբ զենք ու զինամթերքի խիստ կարիք էր զգացվում։ Նրա պատրաստած ինքնաշեն զենքերով ոչ միայն «Զորավար Անդրանիկ» ջոկատն է կռվել, այլեւ մյուս կամավորական ջոկատները։ Բաբաջանը ինքն է իր զինակիցներով կամավոր մեկնել ճակատ, իր իսկ պատրաստած զենքերով մարտնչել ոսոխի դեմ։